Diari Oficial de la Generalitat Valenciana


Sumari del DOGV 8651, del 08-10-2019 (2019/9142)

RESOLUCIÓ de 17 de setembre de 2019, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 83/18-AIA Yátova.
---------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8651

Data del DOGV
:   08-10-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/9142


Data del document
:   17-09-2019

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Yátova
    * impacte ambiental

RESOLUCIÓ de 17 de setembre de 2019, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 83/18-AIA Yátova. [2019/9142]  
D'acord amb l'article 47.3 de la Llei 21/2013, de 9 de desembre, d'avaluació ambiental, que estableix la publicació en el Boletín Oficial del Estado o en el diari oficial corresponent de l'informe d'impacte ambiental, resolc:  
Publicar en el Diari Oficial de la Generalitat Valenciana l'informe d'impacte ambiental corresponent a l'expedient 83/18-AIA Yátova.  
  
«Informe d'impacte ambiental.  
Expedient: 83/4619-YEI.  
Projecte: sondeig per a captació d'aigües subterrànies.  
Promotor: Ismael Esteve Manzano.  
Òrgan substantiu: Servei Territorial d'Indústria i Energia (València).  
  
Expedient substantiu: ASOSUB/2017/84/46.  
Localització: parcel·la 135, del polígon 4; paratge Hoyo de las Olivas.  
Terme municipal: Yátova.  
  
Objecte i característiques tècniques del projecte:  
L'objecte d'aquest sondeig és la captació d'aigua subterrània per a ús a la mateixa parcel·la, que conté arbres, horta i una casa de camp. Es pretén perforar a rotopercussió amb un diàmetre de 220 mm fins a aconseguir 150 m de profunditat; el sondeig és amb broquet a uns 540 m s. n. m. Està previst travessar un centenar de metres de materials del Cretàcic Inferior, formats per margues, margocalcàries, argiles i gres, fins a arribar a un aqüífer calcari subjacent. L'entubament es preveu mitjançant canonada de 180 mm de diàmetre i 4 mm de gruix, el buit anular del qual serà posteriorment emplenant amb ciment fins a -20 m.  
  
L'aqüífer captat pertany a la massa d'aigua subterrània 080.139, Cabrillas-Malacara, i el cabal que es pretén extraure'n es limita a uns 5.500 m³/any, amb un cabal de bomba de 2 l/s.  
La parcel·la en la qual se situa el projecte és lleugerament inferior a mitja hectàrea (4.678 m²) i va recollida en el PATFOR amb la consideració de terreny forestal (no estratègic); limita amb terreny forestal pel nord-oest i sud-oest i amb terreny agrícola per l'est a través de la carretera CV-426 que marca també el límit de la parcel·la. Així mateix, la parcel·la es troba just en el límit interior del LIC/ZEC i ZEPA Serra de Malacara.  
  
Tramitació administrativa  
Mitjançant un escrit signat el 19 de juny de 2018 pel cap del Servei Territorial d'Indústria i Energia de València (exp. ASOSUB/2017/84/46), va tindre entrada en la Subdirecció General d'Avaluació Ambiental el document tècnic del projecte i un informe tècnic d'aquest servei que posaven en relleu que es tractava d'una actuació inclosa en espais de la Xarxa Natura 2000, la qual cosa es remetia per a coneixement i efectes oportuns. Atés que es tracta d'una actuació sotmesa a avaluació ambiental simplificada, que i conté el projecte aportat informació i elements de judici suficients per a poder adoptar una decisió sobre aquest tema, es va obrir el present expedient ambiental.  
Dins del tràmit de consultes, segons l'article 46 de la Llei 21/2013, d'avaluació ambiental, es va traslladar l'expedient al Servei Territorial de Medi Ambient (STMA) de València, en data 18 d'agost de 2018, per disposar aquest de tècnic especialista en hidrogeologia i a fi d'informar també sobre les possibles afeccions ambientals derivades de la posada en marxa del projecte.  
Des del mencionat servei territorial es van recaptar informes per a poder determinar la incidència d'aquest projecte sobre els espais de la Xarxa Natura 2000 i els hàbitats i espècies en aquests representats. Així, en data 29 de maig de 2019 va ser incorporat a l'expedient ambiental un informe de la Unitat d'Espais Naturals (STMA), que, després de consultar el Banc de Dades de la Biodiversitat de la Comunitat Valenciana, analitzar les possibles afeccions i comprovar que el projecte es localitza a la zona D de la ZEC, conclou que no es requereix una avaluació de repercussions sobre la Xarxa Natura 2000, segons la normativa aplicable.  
  
En 19 de juny de 2019 s'emet un informe proposta de la Unitat d'Impacte Ambiental del STDT (Direcció Territorial de València) en el qual fa repàs de les característiques tècniques del projecte, les possibles afectacions ambientals i el contingut de l'informe a dalt esmentat sobre incidències en la Xarxa Natura 2000, informa favorablement el projecte i proposa que siga resolta favorablement, acompanyada d'una sèrie de suggeriments, les quals han sigut tingudes en compte en el condicionat de la present resolució.  
Anàlisi dels possibles efectes ambientals:  
A partir del document tècnic tramitat, de les anàlisis i informes recaptats, així com de la consideració dels criteris de l'annex III de la Llei 21/2013, modificat per la Llei 9/2018, resulta el següent:  
a) La superfície afectada per les obres de perforació es limiten a l'ocupada per la màquina perforadora (de rotopercussió) i la bassa de retenció del detritus extret, i és una afectació temporal, de baixa entitat i que desapareixerà després d'aplicar-hi les mesures previstes, i amb això es garanteix l'absència d'impactes residuals significatius.  
b) No s'ha plantejat l'acumulació d'efectes negatius respecte d'altres projectes ni tampoc afectacions significatives sobre l'aqüífer, si bé els possibles efectes hidrogeològics entren en les competències directes de l'organisme de conca i disten molt dels llindars considerats en la Llei 21/2013, d'avaluació ambiental (grup 8 de l'annex II).  
  
c) Al marge de l'aprofitament hídric, la utilització de recursos naturals és irrellevant en aquest tipus d'obres, així com la generació de residus més enllà del detritus generat per la perforació, l'escassa magnitud, la naturalesa terrígena i el reduït volum de la qual rares vegades poden suposar un problema d'eliminació.  
d) Els efectes contaminants de l'actuació es limiten a l'ús de maquinària (emissió de gasos de combustió i sorolls), amb un efecte temporal breu (de l'ordre d'una setmana) i d'escassa rellevància ambiental. El risc d'accidents queda regulat per les normes laborals i de seguretat minera, que competeixen l'òrgan substantiu, i és poc probable que puguen arribar a tindre efectes ambientals de consideració.  
  
e) La ubicació del sondeig afecta un entorn mixt, forestal i agrícola, al costat d'una carretera local. La parcel·la en qüestió està recollida com a forestal en la cartografia del PATFOR, si bé en aquesta coexisteixen alguns pins amb el cultiu arbori de secà. El terreny forestal afectat i limítrof amb la parcel·la no té la consideració d'estratègic.  
f) No s'ha detectat la possibilitat d'afectacions a béns culturals, restes arqueològiques ni altres elements coneguts del patrimoni cultural valencià.  
  
Consideracions jurídiques  
El projecte examinat constitueix un dels supòsits fàctics en els quals és preceptiva l'avaluació d'impacte ambiental simplificada prèvia a la resolució administrativa que s'adopte per a l'aprovació d'aquell, segons es desprén de l'article 7.2 de la Llei 21/2013, d'avaluació ambiental, i l'apartat a.3r, del grup 3, del seu annex II.  
En l'expedient s'han observat els tràmits establits en la secció 2a de la Llei 21/2013 (modificada per la Llei 9/2018), entre les altres disposicions que hi són aplicables.  
El Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, atribueix a la Direcció General de Qualitat i Educació Ambiental la competència sobre avaluació d'impacte ambiental de projectes. Mitjançant la Resolució de 9 d'agost de 2019, el director general de Qualitat Ambiental i Educació Ambiental delega la competència d'avaluació d'impacte ambiental de projectes en el director general de Medi Natural i d'Avaluació Ambiental.  
Per tot això i en exercici de les funcions que tinc legalment atribuïdes, resolc:  
  
Primer  
Emetre un informe d'impacte ambiental favorable per a l'autorització i equipament del sondeig projectat en la parcel·la 135 del polígon 4, del terme municipal de Yátova, promogut per Ismael Esteve Manzano, per considerar que, en els termes plantejats i amb les condicions establides en l'apartat segon, sense perjudici de la prèvia obtenció de les autoritzacions sectorials pertinents, no tindrà efectes significatius sobre el medi ambient, i s'estima innecessari aplicar-hi un procediment d'avaluació d'impacte ambiental ordinària.  
  
Segon  
Tant la part promotora com els òrgans competents han d'observar i de complir les següents condicions:  
1a. L'execució del sondeig i la disponibilitat de l'aigua no determina ni implica un canvi d'ús del sòl, de tal manera que el terreny afectat (parcel·la 135 del polígon 4, i unes altres de l'entorn, si escau) continuarà sent forestal mentre no se sol·licite i autoritze un canvi d'ús per part de l'òrgan forestal competent, seguint les determinacions de la Llei 3/1993, forestal de la Comunitat valenciana, i disposicions concordants i complementàries.  
2a. Prèviament a la realització dels treballs han de tindre's en compte les limitacions i requisits en matèria de prevenció d'incendis forestals i, particularment, el Decret 7/2004, de 23 de gener, del Consell de la Generalitat, pel qual aprova el plec general de normes de seguretat en prevenció d'incendis forestals a observar en l'execució d'obres i treballs que es realitzen en terreny forestal o en els seus voltants.  
  
3a. Els treballs s'hauran de desenvolupar segons les mesures de seguretat, disposicions generals i altres disposicions de seguretat i restauració recollides en el projecte tramitat. Com a programa de vigilància ambiental, el tècnic responsable del control hidrogeològic de l'obra haurà de dur a terme un control ambiental d'aquesta, així com una comprovació final del sondeig una vegada equipat o clausurat, de manera que es garantisca la restauració de la superfície afectada i les mesures de seguretat pertinents.  
4a. Haurà de preveure's que el sondeig quede habilitat i disponible per a futurs controls de piezometria i de mostreig de l'aigua subterrània, llevat que l'òrgan competent el determine innecessari. En tot cas, els efectes de les extraccions hídriques sobre el funcionament de l'aqüífer i la massa d'aigua subterrània captada són competències de l'organisme de conca que, en cas d'incórrer en algun altre dels supòsits de la Llei 21/2013, haurà de disposar l'inici d'un oportú nou procediment d'avaluació ambiental.  
5a. Durant el temps que dure l'assaig de bombament, i a fi de prevenir processos erosius i evitar escolaments incontrolats, l'aigua extreta haurà de ser abocada a llits naturals, directament o a través d'un sistema d'evacuació que mitjançant laminació de cabals o dissipadors d'energia siga efectiu per a evitar erosió i possibles danys en propietats i parcel·les adjacents. En tot cas, el titular de l'obra haurà de reparar els possibles danys causats i, si escau, indemnitzar els afectats pels perjudicis ocasionats.  
  
Tercer  
De conformitat amb el que es disposa en l'article 47.3 i 47.4 de la Llei 21/2013, d'avaluació ambiental, s'ordena la publicació de la present resolució en el Diari Oficial de la Generalitat Valenciana i s'adverteix, així mateix, que perdrà la vigència i deixarà de produir efectes si una vegada publicada no s'ha autoritzat el projecte en el termini màxims de quatre anys des d'aquesta publicació.  
  
Quart  
D'acord amb el que es disposa en l'article 47.6 de la Llei 21/2013, d'avaluació ambiental, contra aquest informe d'impacte ambiental no es pot formular cap recurs, sense perjudici del que siga procedent en via administrativa o judicial, contra la resolució d'autorització del projecte.  
  
València, 19 d'agost de 2019.- El director general de Medi Natural i d'Avaluació Ambiental (p. d., R 09.08.2019, del director general de Qualitat i Educació Ambiental; DOGV 8614, 16.08.2019): Fran Quesada Ferre.»  
  
València, 17 de setembre de 2019.- El director general de Medi Natural i d'Avaluació Ambiental (p. d., R 09.08.2019, del director general de Qualitat i Educació Ambiental; DOGV 8614, 16.08.2019): Francisco Javier Quesada Ferre.